তথ্যবিবরণী নম্বর : ৩৫১৬

**শিক্ষাকে সম্পূর্ণভাবে ডিজিটাল করতে হবে**

 **-- টেলিযোগাযোগ মন্ত্রী**

ঢাকা, ১ আশ্বিন (১৬ সেপ্টেম্বর):

 ডাক ও টেলিযোগাযোগ মন্ত্রী মোস্তাফা জব্বার বলেছেন, ডিজিটাল যুগের চ্যালেঞ্জ মোকাবিলায় শিক্ষাকে সম্পূর্ণভাবে ডিজিটালাইজ করার কোনো বিকল্প নেই এবং প্রাথমিক স্তর থেকেই তা শুরু করতে হবে। করোনা পরিস্থিতিতে এটি আরো ব্যাপকভাবে অনুভূত হয়েছে।

 মন্ত্রী মানুষ গড়ার ভবিষ্যৎ ভিত্তি হিসেবে প্রাথমিক শিক্ষার গুরুত্ব তুলে ধরে বলেন, মানুষ তৈরির প্রাথমিক ধাপের কারিগর হচ্ছেন প্রাথমিক বিদ্যালয়ের শিক্ষকবৃন্দ। প্রাথমিক শিক্ষকরা কেবলমাত্র শিক্ষকই নন পাশাপাশি তারা ব্যবস্থাপকও।

 আজ নেত্রকোণার খালিয়াজুরী উপজেলায় প্রাথমিক বিদ্যালয়ে অনলাইন পাঠদান বিষয়ে ডিজিটাল প্ল্যাটফর্মে আয়োজিত বৈঠকে প্রধান অতিথির বক্তৃতায় তিনি এসব কথা বলেন।

 অনুষ্ঠানে অন্যান্যের মধ্যে খালিয়াজুরী উপজেলা চেয়ারম্যান, উপজেলা নির্বাহী কর্মকর্তা, উপজেলা আওয়ামী লীগ সভাপতি, খালিয়াজুরী উপজেলা প্রথমিক শিক্ষা অফিসার ও খালিয়াজুরী মডেল প্রাথমিক বিদ্যালয়ের প্রধান শিক্ষক বক্তৃতা করেন।

#

শেফায়েত/খালিদ/রফিকুল/জয়নুল/২০২০/২৩০০ঘণ্টা

তথ্যবিবরণী নম্বর : ৩৫১৫

**অগ্নিকাণ্ডে আহত ৩ শ্রমিককে ৫০ হাজার টাকা করে সহায়তা প্রদান**

ঢাকা, ১ আশ্বিন (১৬ সেপ্টেম্বর):

 শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশনের তহবিল হতে গাজীপুরের টঙ্গীতে এসএস স্টিল মিলস এবং শ্যামপুর বাগিচা এলাকার মজিবর মেটাল কারখানার অগ্নিকাণ্ডে দগ্ধ শেখ হাসিনা জাতীয় বার্ন ইনস্টিটিউটে চিকিৎসাধীন তিন জন শ্রমিকের স্বজনদের হাতে ৫০ হাজার টাকা করে মোট দেড় লাখ টাকা চিকিৎসা সহায়তা প্রদান করা হয়েছে।

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের পক্ষে আজ মন্ত্রণালয়ের সচিব কে এম আব্দুস সালাম হাসপাতালে চিকিৎসাধীন শ্রমিকদের দেখতে যান এবং দায়ীত্বরত চিকিৎসকদের কাছে তাদের চিকিৎসার খোঁজ খবর নেন।

 কলকারখানা ও প্রতিষ্ঠান পরিদর্শন অধিদপ্তরের গাজীপুরের উপ-মহাপরিদর্শক মোঃ ইউসুফ আলী এবং ঢাকার উপ-মহাপরিদর্শক একেএম সালাহ উদ্দিন শান্ত এসময় উপস্থিত ছিলেন।

#

আকতারুল/খালিদ/রফিকুল/জয়নুল/২০২০/২২৩০ঘণ্টা

তথ্যবিবরণী নম্বর : ৩৫১৪

**দুর্যোগ ব্যবস্থাপনা ও ত্রাণ প্রতিমন্ত্রীর মায়ের মৃত্যুতে মন্ত্রী ও প্রতিমন্ত্রীর শোক**

ঢাকা, ১ আশ্বিন (১৬ সেপ্টেম্বর):

 দুর্যোগ ব্যবস্থাপনা ও ত্রাণ প্রতিমন্ত্রী ডাঃ মোঃ এনামুর রহমানের মাতা শিরিয়া খানমের মৃত্যুতে গভীর শোক ও দুঃখ প্রকাশ করেছেন মুক্তিযুক্ত বিষয়ক মন্ত্রী আ ক ম মোজাম্মেল হক, সড়ক পরিবহন ও সেতু মন্ত্রী ওবায়দুল কাদের, পরিকল্পনা মন্ত্রী এম এ মান্নান, শিল্পমন্ত্রী নূরুল মজিদ মাহমুদ হুমায়ূন, খাদ্যমন্ত্রী সাধন চন্দ্র মজুমদার, সমাজকল্যাণ মন্ত্রী নুরুজ্জামান আহমেদ, পরিবেশ বন ও জলবায়ু পরিবর্তন মন্ত্রী মোঃ শাহাব উদ্দিন, রেলপথ মন্ত্রী মোঃ নূরুল ইসলাম সুজন ও সমাজকল্যাণ প্রতিমন্ত্রী মোঃ আশরাফ আলী খান খসরু, তথ্য প্রতিমন্ত্রী ডা. মোঃ মুরাদ হাসান, সংস্কৃতি বিষয়ক প্রতিমন্ত্রী কে এম খালিদ, বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী এবং মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা।

 আজ এক পৃথক শোকবার্তায় মন্ত্রী ও প্রতিমন্ত্রীগণ মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

আব্দুল জলিল/ফারহানা/খালিদ/রফিকুল/রেজাউল/২০২০/২২১০ঘণ্টা

তথ্যবিবরণী নম্বর : ৩৫১৩

তুরস্কের রাষ্ট্রপতির সাথে পররাষ্ট্রমন্ত্রীর বৈঠক

**দু**’**দেশের সম্পর্ক নতুন উচ্চতায় নেওয়ার দৃঢ় প্রত্যয়**

ঢাকা, ১ আশ্বিন (১৬ সেপ্টেম্বর):

 পররাষ্ট্রমন্ত্রী ড. একে আব্দুল মোমেনআজ তুরস্কে সে দেশের রাষ্ট্রপতি রিসেপ তাইয়েপ এরদোয়ানের সাথে এক বৈঠকে মিলিত হন।

 বৈঠকে তাঁরা বাণিজ্যিক পণ্য আদান-প্রদানের বিষয়ে নতুন উদ্যোগ গ্রহণ**,**আরো বেশি প্রতিনিধিদল প্রেরণ এবং মেলা ও প্রদর্শনীতে অংশগ্রহণের ওপর গুরুত্ব আরোপ করেন। শিক্ষা**,**সংস্কৃতি ও সামরিক খাতে চলমান সহযোগিতা শক্তিশালী বলে অভিহিত করেন। উভয়েই বিদ্যমান বন্ধুত্বপূর্ণ সম্পর্কের বিষয়ে সন্তুষ্টি প্রকাশ করেন।

 তুরষ্কের রাষ্ট্রপতি ও বর্তমান চেয়ার এরদোগান আগামী বছর ঢাকায় অনুষ্ঠিতব্য ডি-৮ শীর্ষ সম্মেলনে যোগদানের বিষয়ে সম্মতি জ্ঞাপন করেছেন। এ সময় তিনি নতুন সদস্যরাষ্ট্র যুক্ত করে ডি-৮ সম্প্রসারণের ব্যাপারে জোর দেন। দু**’**দেশের বাণিজ্য সম্পর্ক বৃদ্ধির ওপর গুরুত্বারোপ করে তিনি সুনির্দিষ্ট কিছু প্রস্তাব দেন। যার মধ্যে রয়েছে বিদ্যমান শুল্কবাধা এড়িয়ে নতুন পণ্য**,**বস্ত্র**,**ওষুধ ও অন্যান্য খাতের বিনিয়োগ। এছাড়া উভয় দেশে বাণিজ্য মেলায় অংশগ্রহণ নিশ্চিত করে প্রয়োজনীয় ব্যবস্থা গ্রহণের আশাবাদ ব্যক্ত করেন তিনি। বাংলাদেশে তুরস্কের আর্থিক সহযোগিতায় একটি আধুনিক হাসপাতাল নির্মাণের প্রয়োজনীয় জমি বরাদ্দের জন্য রাষ্ট্রপতি প্রস্তাব দেন।

 এ সময় নির্যাতিত ও দূর্গত রোহিঙ্গা শরনার্থীদের বংলাদেশে আশ্রয় প্রদানে প্রধানমন্ত্রী শেখ হাসিনার ভূয়সী প্রশংসা করেন তুরস্কের রাষ্ট্রপতি। এ বিষয়ে দ্বিপাক্ষিক ও আন্তর্জাতিক ক্ষেত্রে সম্ভাব্য সকল বিষয়ে তিনি বাংলাদেশের পাশে থাকার অভিমত ব্যক্ত করেন। বিদ্যমান কোভিড-১৯ পরিস্থিতিতে তুরস্ক হতে আরো প্রয়োজনীয় সহযোগিতা প্রেরণের আশ্বাস প্রদান করেন।

 বৈঠকে তুরস্কের পররাষ্ট্রমন্ত্রী মেভলুত চাভাসওলু উপস্থিত ছিলেন।

#

তৌহিদুল/ফারহানা/খালিদ/রফিকুল/রেজাউল/২০২০/২০৩৫ ঘণ্টা

তথ্যবিবরণী নম্বর : ৩৫১২

**গৃহায়ন ও গণপূর্ত প্রতিমন্ত্রীর সাথে বাংলাদেশে নিযুক্ত জাইকা প্রধানের সাক্ষাৎ**

ঢাকা, ১ আশ্বিন (১৬ সেপ্টেম্বর) :

 গৃহায়ন ও গণপূর্ত প্রতিমন্ত্রী শরীফ আহমেদের সাথে আজ সচিবালয়ে তাঁর নিজ দপ্তরে বাংলাদেশে নিযুক্ত জাইকা প্রধান Hayakawa Yuho সাক্ষাৎ করেছেন।

 প্রতিমন্ত্রী শরীফ আহমেদ বলেন, জাপান আন্তর্জাতিক সহযোগিতা সংস্থা (জাইকা) উন্নয়ন সহযোগী হিসেবে বাংলাদেশের জনগণের পাশে ছিল, আছে এবং থাকবে। জাইকা আর্থিক ও কারিগরি সহায়তা প্রদানের মাধ্যমে বাংলাদেশ সরকারের সাফল্যে অনবদ্য ভূমিকা রাখছে।

 প্রতিমন্ত্রী আরো বলেন, জাইকা এ দেশের উন্নয়নে আন্তর্জাতিক সংস্থা হিসেবে অগ্রণী ভূমিকা পালন করেছে এবং ভবিষ্যতেও তাদের এই সহযোগিতা অব্যাহত থাকবে বলে তিনি আশাবাদ ব্যক্ত করেন।

 Hayakawa Yuho বাংলাদেশের আর্থসমাজিক ও অবকাঠামোগত উন্নয়নে জাপান সরকারের পক্ষ থেকে সম্ভব সকল প্রকার সহযোগিতার আশ্বাস দেন। বিশেষ করে তিনি রাজধানী ঢাকা, বন্দরনগরী চট্টগ্রাম ও অন্যান্য বিভাগীয় শহরে ভূমিকম্প সহনীয় স্থাপনা নির্মাণ, অবকাঠামোগত টেকসই উন্নয়ন এবং পরিবেশবান্ধব প্রযুক্তি প্রসারে জাইকার সহযোগিতার আগ্রহ ব্যক্ত করেন।

#

রেজাউল/নাইচ/সঞ্জীব/জয়নুল/২০২০/২০২০ঘণ্টা

তথ্যবিবরণী নম্বর : ৩৫১১

**অর্থবহ জীবন সম্পর্কে যুবসমাজের সম্যক ধারণা থাকতে হবে**

 **-- শিক্ষা উপ-মন্ত্রী**

ঢাকা, ১ আশ্বিন (১৬ সেপ্টেম্বর) :

শিক্ষা উপ-মন্ত্রী মহিবুল হাসান চৌধুরী বলেছেন, বর্তমান বাস্তবতায় যুবসমাজকে জানতে হবে অর্থবহ জীবন বলতে কী বুঝায় এবং জীবনের অত্যাবশ্যকীয় উপাদান কী কী। যুবসমাজকে জানতে হবে সম্পদের যথাযথ ব্যবহারের মাধ্যমে মানুষ কীভাবে সুখ, শান্তি ও টেকসই জীবনযাপন করতে সক্ষম হবে।

 উপ-মন্ত্রী গতকাল অনলাইনে ঢাকা বিশ্ববিদ্যালয়ের সামাজিক বিজ্ঞান অনুষদ, মাইক্রো গভর্নেন্স রিসার্চ ইনিশিয়েটিভস এবং সেইভ ইয়ুথ বাংলাদেশের আয়োজনে দুই দিনব্যাপী ইয়ুথ প্রমিজ লিডারশিপ সামিটের সমাপনী দিনে প্রধান অতিথির বক্তব্যে একথা বলেন।

 উপ-মন্ত্রী সমতা, ন্যায্যতা ও অন্তর্ভুক্তির ভিত্তিতে ধর্মনিরপেক্ষ একটি সমাজব্যবস্থা প্রতিষ্ঠায় ভূমিকা রাখতে যুবসমাজের প্রতি আহ্বান জানান। গ্রাজুয়েশন সম্পন্ন করে চাকরি খোঁজার গতানুগতিক ধারা থেকে বের হয়ে এসে নিজেকে উদ্যোক্তা হিসেবে গড়ে তুলতেও তিনি যুবসমাজের প্রতি আহ্বান জানান।

 করোনা মহামারীতে যুবসমাজের সাহসী ভূমিকার কথা উল্লেখ করে মন্ত্রী বলেন, জীবনের ঝুঁকি নিয়ে যুবসমাজ করোনা রোগীদের জন্য আইসোলেশন সেন্টার তৈরি করেছে, করোনা রোগীদেরকে হাসপাতালে পৌঁছে দিয়েছে, তাদেরকে খাদ্য সহায়তা দিয়েছে।

#

খায়ের/নাইচ/সঞ্জীব/জয়নুল/২০২০/২০১০ঘণ্টা

তথ্যবিবরণী নম্বর : ৩৫১০

**সরকারী কর্ম কমিশনের চেয়ারম্যান হলেন মোঃ সোহরাব হোসাইন**

ঢাকা, ১ আশ্বিন (১৬ সেপ্টেম্বর):

 অবসরপ্রাপ্ত সিনিয়র সচিব মোঃ সোহরাব হোসাইনকে তাঁর অভোগকৃত অবসরোত্তর ছুটি ও তৎসংশ্লিষ্ট সুবিধা স্থগিতের শর্তে বাংলাদেশ সরকারী কর্ম কমিশনের চেয়ারম্যান পদে নিয়োগ প্রদান করা হয়েছে।

 তিনি দায়িত্বভার গ্রহণের তারিখ থেকে পরবর্তী ৫ বছর মেয়াদে বা তাঁর বয়স ৬৫ বছর পূর্ণ হওয়া- এর মধ্যে যা আগে ঘটে, সে সময় পর্যন্ত বাংলাদেশ সরকারী কর্ম কমিশনের চেয়ারম্যান পদে দায়িত্ব পালন করবেন।

 আজ জনপ্রশাসন মন্ত্রণালয়ের এক প্রজ্ঞাপনে এ তথ্য জানানো হয়েছে।

#

অলিউর রহমান/ফারহানা/রফিকুল/রেজাউল/২০২০/১৯৪৪ ঘণ্টা

তথ্যবিবরণী নম্বর : ৩৫০৯

**সরকার ওজোনস্তর রক্ষায় কার্যকর পদক্ষেপ গ্রহণ করেছে**

 **-- পরিবেশ মন্ত্রী**

ঢাকা, ১ আশ্বিন (১৬ সেপ্টেম্বর) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বর্তমান সরকার বায়ুমণ্ডলের ওজোনস্তর সুরক্ষায় প্রয়োজনীয় কার্যকর পদক্ষেপ গ্রহণ করেছে। জলবায়ু পরিবর্তনের ক্ষতিকর প্রভাব মোকাবিলা, জীববৈচিত্র্য সংরক্ষণ-সহ সার্বিক পরিবেশ সুরক্ষা কার্যক্রমে সফল করতে সরকার দৃঢ় প্রতিজ্ঞ। সমাজের সকল স্তরের মানুষকে সঙ্গে নিয়ে একটি সবুজ ও সোনার বাংলাদেশ গড়তে বর্তমান গণতান্ত্রিক সরকার অঙ্গীকারবদ্ধ।

 আজ আগারগাঁওস্থ পরিবেশ অধিদপ্তরের অডিটোরিয়ামে ‘প্রাণ বাঁচাতে ওজোন: ওজোনস্তর সুরক্ষার ৩৫ বছর’ প্রতিপাদ্য ধারণ করে বিশ্ব ওজোন দিবস ২০২০ উদ্যাপন উপলক্ষে আয়োজিত সেমিনারে প্রধান অতিথির বক্তব্যে পরিবেশ মন্ত্রী এসব কথা বলেন।

 মন্ত্রী জানান, মন্ট্রিল প্রটোকল অত্যন্ত সফলভাবে বাস্তবায়নের স্বীকৃতিস্বরূপ ২০১২ এবং ২০১৭ সালে জাতিসংঘ পরিবেশ কর্তৃক বাংলাদেশ প্রশংসিত ও পুরস্কৃত হয়েছে। বিশ্ব ওজোন দিবস ২০২০ উদ্যাপন উপলক্ষে পরিবেশ অধিদপ্তর গৃহীত নানা কর্মসূচি-সহ সংশ্লিষ্ট বিষয়ে অন্যান্য সচেতনতামূলক কর্মসূচি বাস্তবায়নের মাধ্যমে জনগণকে ওজোনস্তরের গুরুত্ব ও তা রক্ষার লক্ষ্যে প্রয়োজনীয় তথ্যাদি অবহিত করা হবে।

 পরিবেশ, বন ও জলবায়ু পরিবর্তন মন্ত্রণালয়ের সচিব জিয়াউল হাসানের সভাপতিত্বে অনুষ্ঠিত সেমিনারে বিশেষ অতিথির বক্তব্য রাখেন পরিবেশ, বন ও জলবায়ু পরিবর্তন মন্ত্রণালয়ের উপমন্ত্রী হাবিবুন নাহার; অতিরিক্ত সচিব (পরিবেশ) মাহমুদ হাসান, অতিরিক্ত সচিব (জলবায়ু পরিবর্তন) মোঃ মিজানুল হক চৌধুরী, পরিবেশ অধিদপ্তরের মহাপরিচালক, ড. এ কে এম রফিক আহাম্মদ এবং ইউএনডিপি’র আবাসিক প্রতিনিধি সুদীপ্ত মুখার্জি।

#

দীপংকর/ফারহানা/রফিকুল/জয়নুল/২০২০/১৯৫০ঘণ্টা

তথ্যবিবরণী নম্বর : ৩৫০৮

**রাষ্ট্রপতির সাথে সরকারি কর্ম কমিশনের বিদায়ি চেয়ারম্যানের সাক্ষাৎ**

ঢাকা, ১ আশ্বিন (১৬ সেপ্টেম্বর) :

 রাষ্ট্রপতি মোঃ আবদুল হামিদের সাথে আজ বঙ্গভবনে বাংলাদেশ সরকারি কর্ম কমিশনের বিদায়ি চেয়ারম্যান ড. মোহাম্মদ সাদিক সাক্ষাৎ করেন।

 সাক্ষাৎকালে পিএসসি’র বিদায়ি চেয়ারম্যান দায়িত্ব পালনে সহযোগিতার জন্য রাষ্ট্রপতির প্রতি কৃতজ্ঞতা প্রকাশ করেন। এ সময় দায়িত্ব পালনকালে গৃহীত পদক্ষেপ ও কার্যক্রম সম্পর্কে তিনি রাষ্ট্রপতিকে অবহিত করেন। তিনি বলেন, বর্তমানে পিএসসি বিসিএস-সহ বিভিন্ন নিয়োগ পরীক্ষা কার্যক্রমের সময় অনেকাংশে কমিয়ে আনতে সক্ষম হয়েছে। এছাড়া নিয়োগ প্রক্রিয়ার প্রতিটি স্তরে গুণগত পরিবর্তন আনা সম্ভব হয়েছে এবং পিএসসি’র প্রতিটি কাজে স্বচ্ছতা ও জবাবদিহি নিশ্চিত করা হয়েছে।

 রাষ্ট্রপতি বলেন, সরকারি নিয়োগের ক্ষেত্রে পিএসসি শীর্ষস্থানীয় প্রতিষ্ঠান। তিনি সফলভাবে দায়িত্ব পালনের জন্য পিএসসি চেয়ারম্যানকে ধন্যবাদ জানান। তার সময়ে পিএসসিতে যে ইতিবাচক পরিবর্তন এসেছে তা প্রতিষ্ঠানটির ভবিষ্যৎ কার্যক্রমেও সহায়ক হবে বলে রাষ্ট্রপতি আশা প্রকাশ করেন।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম শামিম উজ জামান, রাষ্ট্রপতির প্রেস সচিব মোঃ জয়নাল আবেদীন, সচিব (সংযুক্ত) মোঃ ওয়াহিদুল ইসলাম খান এ সময় উপস্থিত ছিলেন।

#

ইমরানুল/ফারহানা/রফিকুল/রেজাউল/২০২০/১৯২৬ ঘণ্টা

তথ্যবিবরণী নম্বর : ৩৫০৭

**শ্রমিক কল্যাণ তহবিলে সাড়ে তিন কোটি টাকা দিলো কাজী ফার্মস-ইডটকো**

ঢাকা, ১ আশ্বিন (১৬ সেপ্টেম্বর) :

 বাংলাদেশ শ্রমিক কল্যাণ ফাউন্ডেশন তহবিলে সাড়ে তিন কোটি টাকা জমা দিয়েছে কাজী ফার্মস লিঃ এবং মোবাইল টাওয়ার স্থাপনা প্রতিষ্ঠান ইডটকো বাংলাদেশ লিমিটেড।

 আজ সচিবালয়ে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের নিকট কাজী ফার্মস এর উপদেষ্টা কাজী রিয়াজুল হক এবং ইডটকোর কান্ট্রি ম্যানেজিং ডিরেক্টর রিকি স্টেন(Ricky Steyn) নিজ নিজ কোম্পানির পক্ষ থেকে ৩ কোটি ৫০ লাখ ৫৮ হাজার ১৬১ টাকার চেক তুলে দেন।

 চেক হস্তান্তর অনুষ্ঠানে জানানো হয়, গত এক বছরের মোট লাভের পাঁচ ভাগের এক দশমাংশ হিসেবে কাজী ফার্মস এর পক্ষ থেকে ১ কোটি ১ লাখ ২২ হাজার ৩৫৬ টাকা ও ইডটকোর পক্ষ থেকে ২ কোটি ৪৯ লাখ ৩৫ হাজার ৮০৫ টাকার চেক প্রদান করা হয়।

 বাংলাদেশ শ্রম আইন অনুযায়ী, বার্ষিক হিসেবে কোনো প্রতিষ্ঠানের নিট লাভের শতকরা পাঁচ ভাগের এক দশমাংশ বাংলাদেশ শ্রমিক কল্যাণ ফাউন্ডেশন তহবিলে জমা দেওয়ার বিধান রয়েছে। এ পর্যন্ত দেশি-বিদেশি ও বহুজাতিক মিলে ১৭৩টি প্রতিষ্ঠান নিয়মিত এ তহবিলে অর্থ জমা দিয়েছে। তহবিলে আজ পর্যন্ত জমার পরিমাণ প্রায় ৪শ’ ৭৮ কোটি টাকা।

 চেক হস্তান্তর অনুষ্ঠানে মন্ত্রণালয়ের সচিব কে এম আব্দুস সালাম, বাংলাদেশ শ্রমিক কল্যাণ ফাউন্ডেশনের পরিচালক শাকিলা জেরিন, কাজী ফার্মস এর ব্যবস্থাপক (প্রশাসন) মোঃ মনিরুজ্জামান, উপ-ব্যবস্থাপক একলাস কে চৌধুরী, ইডটকোর এইচআর ডিরেক্টর রিজওয়ান হামিদ কোরাইশী এবং রেগুলেটরি অ্যাফেয়ার্স প্রধান কাজী মোঃ সাইফুল আলম উপস্থিত ছিলেন।

#

আকতারুল/সাহেলা/সঞ্জীব/জয়নুল/২০২০/১৯২০ঘণ্টা

তথ্যবিবরণী নম্বর : ৩৫০৬

**দুর্যোগ ব্যবস্থাপনা ও ত্রাণ প্রতিমন্ত্রীর মায়ের ইন্তেকাল**

ঢাকা, ১ আশ্বিন (১৬ সেপ্টেম্বর) :

 দুর্যোগ ব্যবস্থাপনা ও ত্রাণ প্রতিমন্ত্রী ডাঃ মোঃ এনামুর রহমানের মা শিরিয়া খানম আজ বার্ধক্যজনিত কারণে মৃত্যুবরণ করেছেন। মৃত্যুকালে তাঁর বয়স হয়েছিল ৮৪ বছর। মৃত্যুকালে তিনি ৩ ছেলে এবং ২

মেয়ে-সহ অসংখ্য আত্মীয়-স্বজন ও গুণগ্রাহী রেখে গেছেন।

 আজ বাদ এশা তালবাগ কবরস্থান মাঠে জানাজা শেষে তাঁকে দাফন করা হবে।

 প্রতিমন্ত্রী তাঁর মায়ের রুহের মাগফিরাত কামনায় সকলের নিকট দোয়া চেয়েছেন।

#

সেলিম/ফারহানা/সঞ্জীব/জয়নুল/২০২০/১৮৫৫ঘণ্টা

তথ্যবিবরণী নম্বর : ৩৫০৫

 **দেশে পেঁয়াজের পর্যাপ্ত মজুত আছে**

 **-- বাণিজ্যমন্ত্রী**

ঢাকা, ১ আশ্বিন (১৬ সেপ্টেম্বর) :

 বাণিজ্যমন্ত্রী টিপু মুন্শি বলেছেন, দেশে বর্তমানে প্রায় ৬ লাখ মেট্রিক টন পেঁয়াজ মজুত রয়েছে। সরকারি ও বেসরকারি পর্যায়ে বিভিন্ন দেশ থেকে আমদানি হচ্ছে। ট্রেডিং করপোরেশন অভ্ বাংলাদেশ (টিসিবি)’র মাধ্যমে বিপুল পরিমাণ পেঁয়াজ আমদানি করা হচ্ছে। পেঁয়াজ ব্যবহারে সাশ্রয়ী হতে হবে এবং প্রয়োজনের অতিরিক্ত পেঁয়াজ কেনা থেকে বিরত থাকতে হবে।

 মন্ত্রী আজ বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষে পেঁয়াজের মজুত, সরবরাহ ও মূল্য পরিস্থিতি নিয়ে সাংবাদিকদের ব্রিফ করার সময় এসব কথা বলেন।

 মন্ত্রী বলেন, ভারত থেকে এলসি’র মাধ্যমে ক্রয়কৃত পেঁয়াজ যেগুলো সীমান্ত পার হবার অপেক্ষায় আছে, সেগুলো দু’একদিনের মধ্যে বাংলাদেশে প্রবেশ করবে বলে জানা গেছে। তুরষ্ক ও মিসর থেকে টিসিবি’র মাধ্যমে পেঁয়াজ আমদানি করা হচ্ছে, অল্পদিনের মধ্যে এগুলো দেশে পৌঁছাবে। টিসিবি এবার বড় ধরনের পেঁয়াজের মজুত গড়ে তোলার পরিকল্পনা হাতে নিয়েছে। ভারত পেঁয়াজ রপ্তানি বন্ধের আগেই আন্তর্জাতিক টেন্ডারের মাধ্যমে এগুলো ক্রয় করা হয়েছিল। ই-কমার্সের মাধ্যমে পেঁয়াজ বিক্রয়ের উদ্যোগ নিয়েছে টিসিবি। একমাসের মধ্যে স্বাভাবিক অবস্থা ফিরে আসবে। ভোক্তাগণ পেঁয়াজ ব্যবহারে একটু সাশ্রয়ী হলে কোন সমস্যা হবে না।

 বাণিজ্যমন্ত্রী বলেন, গত বছরের তুলনায় দেশে এবার প্রায় এক লাখ মেট্রিক টন পেঁয়াজ বেশি উৎপাদিত হয়েছে। আগে থেকেই পেঁয়াজের আন্তর্জাতিক বাজারের প্রতি নজর রাখা হচ্ছিল। সে কারণে টিসিবি’র মাধ্যমে পেঁয়াজ আমদানির ব্যবস্থা করা হয় এবং গত ১৩ সেপ্টেম্বর থেকে ৩০ টাকা মূল্যে দেশব্যাপী খোলা বাজারে বিক্রয় শুরু করা হয়, তা আগামী বছর মার্চ পর্যন্ত অব্যাহত থাকবে।

 এ সময় বাণিজ্য মন্ত্রণালয়ের সচিব ড. মোঃ জাফর উদ্দীন, অতিরিক্ত সচিব শরিফা খান, অতিরিক্ত সচিব (রপ্তানি) মোঃ ওবায়দুল আজম, জাতীয় ভোক্তা অধিকার সংরক্ষণ অধিদফতরের মহাপরিচালক বাবলু কুমার সাহা ও টিসিবি’র চেয়ারম্যান ব্রি. জে. মোঃ আরিফুল হাসান উপস্থিত ছিলেন।

#

বকসী/ফারহানা/সঞ্জীব/জয়নুল/২০২০/১৮৩০ঘণ্টা

তথ্যবিবরণী নম্বর : ৩৫০৪

করোনা মোকাবিলা করে মৎস্য ও প্রাণিসম্পদ খাতকে এগিয়ে নিতে কাজ করছে সরকার

 -- মৎস্য ও প্রাণিসম্পদ মন্ত্রী

ঢাকা, ১ আশ্বিন (১৬ সেপ্টেম্বর) :

 করোনা চ্যালেঞ্জ মোকাবিলা করে মৎস্য ও প্রাণিসম্পদ খাতকে এগিয়ে নিতে সরকার কাজ করছে বলে জানিয়েছেন মৎস্য ও প্রাণিসম্পদ মন্ত্রী শ ম রেজাউল করিম।

 আজ রাজধানীর সচিবালয়ে মৎস্য ও প্রাণিসম্পদ মন্ত্রণালয়ের নিজ দপ্তর কক্ষে বাংলাদেশ ভেটেরিনারি কাউন্সিলের প্রতিনিধিদের সাথে মতবিনিময়কালে মন্ত্রী একথা জানান।

 মৎস্য ও প্রাণিসম্পদ মন্ত্রী বলেন, ‘মৎস্য ও প্রাণিসম্পদ মন্ত্রণালয়ের গতিকে করোনার মধ্যেও সরকার এগিয়ে নিয়ে গেছে। কন্ট্রোল রুম চালু করে মৎস্য ও প্রাণিসম্পদ খাতের উৎপাদিত সামগ্রী যাতে ক্ষতিগ্রস্ত না হয় সে ব্যবস্থা নেয়া হয়েছে। উৎপাদন ও বিপণন সমস্যা, রাস্তায় পরিবহন সমস্যা, বিদেশ থেকে আমদানিকৃত মৎস্য ও প্রাণিখাদ্য কাস্টমস্ থেকে ছাড়িয়ে নেয়া সমস্যা মন্ত্রণালয় থেকে প্রায় চব্বিশ ঘণ্টাই মনিটর করে সমাধান করা হয়েছে। ভ্রাম্যমাণ বিক্রয়ের ব্যবস্থা প্রায় ৫ হাজার ৭ শত কোটি টাকার দুধ, ডিম, মাছ, মাংস বিপণন করা হয়েছে। এতে যারা উৎপাদক তারা লাভবান হয়েছেন, বিপণনকারী লাভবান হয়েছেন এবং এর উপকারভোগীরা লাভবান হয়েছেন।’

 মতবিনিময়কালে ভেটেরিনারি কাউন্সিলের জনবল সমস্যাসহ অন্যান্য সমস্যা সমাধানে দ্রুত পদক্ষেপ নেয়ার আশ্বাস দেন মন্ত্রী। এ সময় চলমান দাপ্তরিক কাজ কার্যকরভাবে এগিয়ে নেয়াসহ ভেটেরিনারি কাউন্সিলের জন্য বিধি প্রণয়নের ব্যাপারেও সংশ্লিষ্টদের তাগিদ দেন তিনি।

#

ইফতেখার/নাইচ/সঞ্জীব/রেজাউল/২০২০/১৭৫২ ঘণ্টা

তথ্যবিবরণী নম্বর : ৩৫০৩

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১ আশ্বিন (১৬ সেপ্টেম্বর):

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৩৬০ জনের নমুনা পরীক্ষা করে ১ হাজার ৬১৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৪২ হাজার ৬৭১ জন।

 গত ২৪ ঘণ্টায় ২১ জন-সহ এ পর্যন্ত ৪ হাজার ৮২৩ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৪৭ হাজার ৯৬৯ জন।

#

দলিল উদ্দিন/ফারহানা/সঞ্জীব/রেজাউল/২০২০/১৭১২ ঘণ্টা

তথ্যবিবরণী নম্বর : ৩৫০২

**বঙ্গবন্ধুর মন্ত্রীত্ব গ্রহণ দিবস উপলক্ষ্যে স্মারক ডাকটিকেট অবমুক্ত**

ঢাকা, ১ আশ্বিন (১৬ সেপ্টেম্বর):

 জাতির পিতা বঙ্গবন্ধু শেখ মুজিবুর রহমান ১৯৫৬ সালের আজকের এই দিনে কোয়ালিশন সরকারের শিল্প, বাণিজ্য, শ্রম, দুর্নীতিরোধ ও গ্রামীণ সহায়তা বিষয়ক মন্ত্রীর দায়িত্বভার গ্রহণ করেন। দিবসটি উপলক্ষ্যে বাংলাদেশ ডাক অধিদপ্তর আজ দশ টাকা মূল্যমানের একটি স্মারক ডাকটিকেট, দশ টাকা মূল্যমানের একটি উদ্বোধনী খাম, পাঁচ টাকা মূল্যমানের একটি ডাটা কার্ড ও একটি বিশেষ সিলমোহর প্রকাশ করেছে।

 ডাক ও টেলিযোগাযোগ মন্ত্রী মোস্তাফা জব্বার আজ বেইলী রোডস্থ তার সরকারি বাসভবনে স্মারক ডাকটিকেট, উদ্বোধনী খাম, ডাটা কার্ড অবমুক্ত ও বিশেষ সিলমোহর প্রকাশ করেন।

 উল্লেখ্য ১৯৫৪ সালের সাধারণ নির্বাচনে জয়ী হয়ে বঙ্গবন্ধু শেখ মুজিবুর রহমান যুক্তফ্রন্ট সরকারের কৃষি মন্ত্রী হন। ১৯৫৬ সালের ৬ সেপ্টেম্বর আতাউর রহমান খানের নেতৃত্বে পূর্ব পাকিস্তানে আওয়ামী লীগের কোয়ালিশন সরকার গঠিত হয়। এর মাত্র এক সপ্তাহ পর পশ্চিম পাকিস্তানের কয়েকটি দলের সাথে কোয়ালিশন করে হোসেন শহীদ সোহরোওয়ার্দী পাকিস্তানের কেন্দ্রীয় প্রধানমন্ত্রী পদে আসীন হন। ফলে প্রদেশ ও কেন্দ্র দুই স্থানেই আওয়ামী লীগের সরকার প্রতিষ্ঠিত হয়। আওয়ামী লীগের সাধারণ সম্পাদক হিসেবে বাঙালির অধিকার আদায় আন্দোলনকে বেগবান করা এবং সংগঠনকে আরো সুসংহত করার উদ্দেশ্যে ১৯৫৭ সালের ৩০ মে শেখ মুজিবুর রহমান স্বেচ্ছায় মন্ত্রিসভা থেকে পদত্যাগ করেন।

 উদ্বোধনের পর আজ থেকেই এসব ডাকটিকেট ও উদ্বোধনী খাম ঢাকা জিপিও ও এর ফিলাটেলিক ব্যুরো থেকে বিক্রি করা হবে। পরবর্তীতে দেশের সকল ডাকঘর থেকে এই স্মারক ডাকটিকেট বিক্রি করা হবে। এছাড়াও উদ্বোধনী খামে ব্যবহারের জন্য দেশের চারটি জিপিওতে বিশেষ সিলমোহরের ব্যবস্থা রয়েছে।

#

শেফায়েত/অনসূয়া/কামাল/জসীম/খোরশেদ/২০২০/১২২০ ঘণ্টা

তথ্যবিবরণী নম্বর : ৩৫০১

**বিদ্যুৎ ও জ্বালানিখাতে যুক্তরাষ্ট্রকে বিনিয়োগের আহ্বান বিদ্যুৎ প্রতিমন্ত্রীর**

ঢাকা, ১ আশ্বিন (১৬ সেপ্টেম্বর):

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বৈশ্বিক মহামারি করোনার প্রকোপেও ২০১৯-২০ অর্থবছরে বাংলাদেশে ৫ দশমিক ২৪ শতাংশ জিডিপি অর্জিত হয়েছে। রপ্তানি আয় ক্রমেই বৃদ্ধি পাচ্ছে। দ্রুত বর্ধনশীল অর্থনীতির এ দেশে অবকাঠামো, যোগাযোগ, তথ্যপ্রযুক্তি, স্বাস্থ্যসেবা, বিদ্যুৎ ও জ্বালানি প্রভৃতি খাত তড়িৎগতিতে বৃহদাকার ধারণ করছে। বিনিয়োগের জন্য এসব খাত সম্ভাবনাময়। এসময় তিনি ইউএস চেম্বার অভ কমার্সের সহযোগিতায় ‘বাংলাদেশ ইনভেস্টমেন্ট ব্র্যান্ডিং’ আয়োজন করা যেতে পারে বলে উল্লেখ করেন।

 প্রতিমন্ত্রী ঢাকায় গতকাল অনলাইনে ইউএস চেম্বার অভ কমার্স আয়োজিত ‘Bangladesh Forward: The Future of Energy Development and Cooperation’শীর্ষক ভার্চুয়াল ডায়লগে ‘Future Outlook for Energy Sector in Bangladesh’বিষয়ে মূলপ্রবন্ধ উপস্থাপনকালে এসব কথা বলেন।

 নসরুল হামিদ বলেন, শেভরন, এক্সিলেরেট এনার্জি, এক্সন মবিল, হেলিবাটন, জিই প্রভৃতি কোম্পানির উপস্থিতি থাকলেও ১৭০ মিলিয়ন মানুষের এ দেশে আরো আমেরিকান কোম্পানির কাজ করার সুযোগ রয়েছে। নবায়নযোগ্য জ্বালানি, বিদ্যুৎ ও জ্বালানিখাতের নতুন প্রযুক্তি, বিদ্যুৎ ও জ্বালানি আধুনিক ব্যবস্থাপনা, জ্বালানি দক্ষতাবৃদ্ধি ও সংরক্ষণ, গ্যাস অবকাঠামোর আধুনিকায়ন ইত্যাদি উপখাতে জরুরিভিত্তিতে বিনিয়োগ করা সম্ভব। এক্ষেত্রে তেল-গ্যাস অনুসন্ধানে আমেরিকান কোম্পানিসমূহকে স্বাগত জানানো হবে।

 প্রতিমন্ত্রী আরো বলেন, মডেল পিএসসি ২০১৯-এর আওতায় বাংলাদেশ অফশোর বিডিং রাউন্ড ঘোষণা করতে যাচ্ছে। পরিকল্পনানুসারে বিদ্যুৎখাতের আধুনিকায়নে দ্রুত অর্থায়ন প্রয়োজন। বিদ্যুৎখাতে অর্থের যোগান দিতে সরকার ‘পাওয়ার বন্ড’ ইস্যু করতে যাচ্ছে। তিনি মূলপ্রবন্ধে উল্লেখ করেন, জ্বালানি নিরাপত্তার কৌশলগত বন্ধুত্বের বন্ধন তৈরি করতে ইউএস চেম্বার অভ কমার্স কার্যকর অবদান রাখতে পারে। সহযোগিতার ক্ষেত্র বাড়াতে তিনি পারষ্পরিক যোগাযোগের ওপর গুরুত্বারোপ করেন।

 গ্লোবাল মার্কেটস বিষয়ক সহকারী সচিব ও মহাপরিচালক, বিদেশি বাণিজ্যিক পরিষেবা, মার্কিন বাণিজ্যবিভাগের আয়ান স্টেফ যুক্তরাষ্ট্র-বাংলাদেশ জ্বালানি সহযোগিতানিয়ে আলোচনা করেন।

 বাংলাদেশে নিযুক্ত আমেরিকান রাষ্ট্রদূত আর্ল আর মিলার, জ্বালানি সহযোগিতার কৌশলগত গুরুত্ব নিয়ে বক্তব্য রাখেন।

 ইউএস চেম্বার অভ কমার্স-এর সিনিয়র ভাইস প্রেসিডেন্ট নিশা বিসাল এর সঞ্চালনায় ভার্চুয়াল এই অনুষ্ঠানে অন্যান্যের মাঝে বিদ্যুৎ সচিব ডঃ সুলতান আহমেদ সংযুক্ত থেকে বক্তব্য রাখেন।

#

আসলাম/অনসূয়া/শাহ আলম/কামাল/খোরশেদ/২০২০/১২২০ ঘণ্টা